Document ID: 32012R1183

KOMISIJOS REGLAMENTAS (ES) Nr. 1183/2012
2012 m. lapkričio 30 d.
kuriuo iš dalies keičiamas ir taisomas Reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį Direktyvas 80/590/EEB ir 89/109/EEB (1), ypač į jo 5 straipsnio 1 dalies a ir e punktus, 11 straipsnio 3 dalį ir 12 straipsnio 6 dalį,
kadangi:
(1)
2011 m. sausio 14 d. Komisijos reglamentu (ES) Nr. 10/2011 dėl plastikinių medžiagų ir gaminių, skirtų liestis su maisto produktais (2), nustatytas monomerų ir kitų pradinių medžiagų bei priedų, kurie gali būti naudojami plastikinėms medžiagoms ir gaminiams gaminti, Sąjungos sąrašas. Neseniai Europos maisto saugos tarnyba (toliau - Tarnyba) pateikė palankų papildomų medžiagų mokslinį vertinimą, todėl jas reikėtų įtraukti į galiojantį sąrašą;
(2)
remiantis nauju palankiu Tarnybos moksliniu vertinimu, kai kurioms kitoms medžiagoms ES lygmeniu nustatyti apribojimai ir (arba) specifikacijos turėtų būti iš dalies pakeisti;
(3)
todėl Reglamento (ES) Nr. 10/2011 I priedas turėtų būti atitinkamai iš dalies pakeistas;
(4)
cheminę medžiagą su maistu besiliečiančioje medžiagoje Nr. 257, kurios pavadinimas - dipropilenglikolis, leidžiama naudoti kaip priedą plastikuose pagal Reglamento (ES) Nr. 10/2011 I priedo 1 lentelę, ir sąraše jai priskirtas CAS Nr. 0000110-98-5. 2002 m. rugpjūčio 6 d. Komisijos direktyvoje 2002/72/EB dėl plastikinių medžiagų ir gaminių, galinčių liestis su maisto produktais (3), šios medžiagos CAS Nr. 0025265-71-8. Ši nuoroda išbraukta įsigaliojus Reglamentui (ES) Nr. 10/2011, kuriuo Direktyva 2002/72/EB buvo pakeista, nusprendus, kad ta nuoroda nebereikalinga. Tačiau atsižvelgiant į tai, kad CAS Nr. 0025265-71-8 susijęs su komerciškai naudojamu izomerų mišiniu, o ne gryna medžiaga, ši nuoroda turėtų būti vėl įrašyta į Reglamentą (ES) Nr. 10/2011. CAS Nr. 0000110-98-5 turėtų likti 1 lentelėje;
(5)
Reglamento (ES) Nr. 10/2011 I priedo 3 lentelės pastaboje dėl atitikties Nr. 4 vietoje nuorodos į D2 modelinį tirpalą pateikta neaiški nuoroda į D modelinį tirpalą. Todėl pastaboje Nr. 4 turėtų būti daroma nuoroda į D2 modelinį tirpalą;
(6)
todėl Reglamento (ES) Nr. 10/2011 I priedas turėtų būti atitinkamai ištaisytas;
(7)
siekiant sumažinti administracinę naštą verslo subjektams, plastikines medžiagas ir gaminius, teisėtai tiektus rinkai laikantis Reglamente (ES) Nr. 10/2011 nustatytų reikalavimų, tačiau neatitinkančius šio reglamento nuostatų, turėtų būti leidžiama tiekti rinkai vienus metus po šio reglamento įsigaliojimo. Turėtų būti leista, kad jie liktų rinkoje tol, kol baigsis jų atsargos;
(8)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 10/2011 I priedas iš dalies keičiamas pagal šio reglamento priedą.
2 straipsnis
Plastikines medžiagas ir gaminius, teisėtai tiektus rinkai iki 2013 m. sausio 1 d., tačiau neatitinkančius šio reglamento nuostatų, leidžiama toliau tiekti rinkai iki 2014 m. sausio 1 d. Tos plastikinės medžiagos ir gaminiai gali likti rinkoje tol, kol baigsis jų atsargos.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 30 d.

Labels: 3
0
1
17